Аляксей: Шлюб – гэта вольны саюз мужчыны і жанчыны, які створаны Богам для супольнага дабра. Прыемна, калі Віка нешта робіць для мяне, і калі я штосьці ахвярую для яе. Так мы выконваем прызначэнне шлюбу, якое даў Госпад. Для таго, каб уладкаваць асноўныя бытавыя пытанні, патрэбна некалькі рэчаў: прыгатаваць ежу, памыць посуд, вынесці смецце, прыбраць у кватэры, памыць і папрасаваць адзенне. Усе гэтыя рэчы чалавек павінен выконваць і да шлюбу. А ўжо паміж мужам і жонкай гэтыя абавязкі можна падзяліць у залежнасці ад таго, што ў кожнага атрымліваецца лепш і каму прасцей. Таму звычайна спрэчак на гэтую тэму не ўзнікае. Больш уплываюць на адносіны ў сям’і такія рэчы: супольныя інтарэсы, заробак, наяўнасць вольнага часу. У нашай сям’і такім вялікім прыкладам, што яднае нас, з’яўляецца наведванне нядзельнай Імшы. У святыні мы не толькі перажываем асаблівую еднасць разам з супольнасцю і Богам, але і пасля службы праводзім час, натхнёныя духам хрысціянскай любові.